Video: Ma voor kinders by skool beroof | Maroela Media
Video: Ma voor kinders by skool beroof
'n 37-jarige vrou van Pretoria is Maandag in die parkeergebied buite 'n laerskool in Centurion, ten aanskoue van twee kinders, beroof.
Dié voorval, buite Laerskool Wierdapark op die hoek van Meyer en Chris Hougaardstraat, is op kringtelevisie vasgelê en op sosiale media gedeel.
Kapt. Agnes Huma, woordvoerder van die Wierdabrug-polisiestasie, het aan Maroela Media bevestig die rooftog het Maandagoggend omstreeks 07:05 plaasgevind.
"Twee verdagtes, waarvan een met 'n vuurwapen gewapen was, het uit 'n silwer Audi A3 geklim en die vrou genader terwyl sy die kinders se tasse uit die bagasiebak gehaal het. Die gewapende man het die vuurwapen op haar gerig en haar ring van haar hand af gegryp. Hulle het ook haar voertuigsleutels afgeneem voor hulle gevlug het," het Huma gesê.
Niemand is tydens die voorval beseer nie. Die Audi se registrasienommer is onbekend.
Die skool was nie dadelik vir kommentaar beskikbaar nie.
Huma het 'n beroep op die publiek gedoen om die polisie te skakel met inligting wat hulle in hul ondersoek kan bystaan, of as mense 'n verdagte voertuig wat by bogenoemde beskrywing pas, in hul omgewing opmerk. Bel die polisie by 071 675 6459 of Crime Stop 08600 10111.
Parlement stem vandag vir nuwe OB
Sagte teikens, ouers wat vir kinders sit en wag, ouers wat hulle kinders kom oplaai of aflaai, dit is al 'n ou ding, weet net nie hoe om dit te verhoed nie .. wat van 'visible policing' by skole, jy het nie 100 polisiemanne nodig nie, maar daar kan darem twee by 'n skool aan diens wees tydens spitstye? Ek weet nie wat anders nie . 'n ma kan seker darem nou nie met haar wapen die kinders by die skool gaan aflaai en aan die skiet gaan nie? Of dalk maar weereens 'n private sekuriteitsmaatskappy wat die area patrolleer?
Op FB het 'n ander dame gesê dieselfde het met haar gebeur by 'n kwekery in Centurion. Ek dink almal in die omgewing moet maar ekstra versigitig wees, dit klink na 'n klomp wat rondry en geleentheid soek met sagte teikens. Wees maar oral ekstra versigtig as jy in of uitklim uit jou motor. Regtig kommerwekkend. As ringe nou die teiken is moet ons dit dalk maar vir eers by die huis los, kan beter wees as om 'n teiken te word.
Ek is seker die polisie kan die nommerplaat van die moter laat lees deur n deskundige IT ou. Seker te veel moeite vir hulle.